A hódmezővásárhelyi Bethlen Gábor Református Gimnázium két legendás fizikatanárának munkássága
Dömötör Piroska
V. matematika-fizika
Témavezetők: Dr. Papp Katalin egyetemi docens,
Dr. Molnár Miklós egyetemi docens
SZTE TTK Kísérleti Fizikai Tanszék

Garzó Imre és Tornyai Sándor, mindketten a vásárhelyi Bethlen Gábor Református Gimnázium matematika-fizika szakos tanárai voltak. Ma mindkettőjük nevét, egy-egy a gimnázium által életre-hívott fizikaverseny is őrzi.
Felmerül a kérdés, hogy: Kik voltak ők? Mikor éltek? Milyen hatások érték őket? Mérnöki tanulmányok után, miért lettek mégis a matematika-fizika tanárai? Mit hagytak az utókorra? Milyen tanítással kapcsolatos, fizikai és egyéb problémák foglalkoztatták őket?
Dolgozatomban e két fizikatanár alakját, munkásságát igyekszem megidézni.
Garzó Imre (1827-1914) a 19. század szülötte, a reformkorban nőtt fel, végezte iskoláit, innen eredt későbbi tettvágya is. Ő teremtette meg, 1863-ban, a vásárhelyi Bethlen Gábor Református Gimnázium természettani (fizika) szertárát. Az akkor beszerzett eszközök közül több még ma is meg van. Tanári munkája mellett, élénk közéleti tevékenységet folytatott Vásárhelyen. Volt az iskola választott igazgatója is. Majd nyugdíjazása után, mint iskolaszéki elnök jól rálátott a vásárhelyi oktatásra. Ennek alapján megfogalmazta kritikáit a korszerűtlen középiskolai óraelosztással, az érettségivel, a népoktatással kapcsolatban, és megoldásokat is igyekezett vázolni. Idős korát visszaemlékezéseinek írásával töltötte.
Tornyai Sándor (1906-1996) már a 20. század szülötte. A vásárhelyi gimnáziumban tanult, és volt iskolájába tért vissza tanítani. A gimnázium fizika szertárát saját tervezésű kísérleti, és szemléltető eszközökkel bővítette. E házi készítésű eszközök közül több még ma is működik. Érdekelte a szélenergia hasznosítása. Tervezett, és mérnök barátjával közösen, megépített egy szélmotort, majd vizsgálta annak működését. Nyugdíjasan leírta az őt foglalkoztató dolgokat. A fizikán kívül például nyelvészeti kérdésekkel is foglalkozott. Ekkor tanulta meg az eszperantót. Kedvtelésből pedig alkotott egy logikus, kivételektől mentes, ideális nyelvet.